Брана Црънчевич
Бранислав (Брана) Црънчевич (Бранислав (Брана) Црнчевић / Branislav (Brana) Crnčević) е сръбски писател, поет, драматург, публицист и афористик.

Биография и творчество 
Роден е през 1933 г. в с. Ковачица, Южнобанатски окръг, Войводина. Според някои източници е роден през 1935 в Рума, Войводина.

Произведенията на Брана Црънчевич принадлежат към най-различни жанрове. Писал е за деца: Босоногия и небето (Босоноги и небо) (1963) и Мравка с добро сърце (Мрав добра срца) (1984). Публикувал е книгата с афоризми: Пиши както мълчиш (Пиши као што ћутиш) (1966), претърпяла няколко издания в Германия под заглавие Staatexamen, както и няколко книги със сатирична проза: Емигрантът и играта (Емигрант и игра) (1981), Дневникът на един... (Дневник једног...) (1971), Сънища без тълкувания (Снови без тумачења) (1985), Сръбски работи (Српска посла) (1990), Сръбски и хърватски работи (Српска и хрватска посла) (1993).

Книгата Дневникът на един... става причина авторът да изгуби работата си в сатиричния вестник Йеж. Тя съдържа сатирични записки и разкази и е публикувана в няколко издания, като в изданието от 1987 са публикувани два нови раздела: Дневникът на активиста (Дневник активисте) (фейлетони, публикувани в списание Дуга) и Моята емиграция (Моја емиграција), където споделя впечатленията си от пътуването си из Канада и САЩ и срещите със сръбските емигранти там.

Брана Црънчевич издава и поезия: Дунаво (1967) и Сибири (1983). Написал е и няколко телевизионни драми: Обувчици от крокодилска кожа (Ципелице од крокодилске коже) (1963), Нейният първи чай (Њен први чај), Момичето с трима бащи (Девојка са три оца) (1965), Петата посока на света (Пета страна света) (1978), както и хумористичната серия от десет епизода под общо заглавие Занаяти (Занати) (в периода 1967-1971).

Пиесата му Кафененце, съдебна зала, лудница (Кафаница, судница, лудница) (1965) е играна почти 200 пъти в белградския театър Ателие 212, докато Сребърни свещници (Сребрни свећњаци) била свалена от сцената след второто представление, по настояване на партийната организация на Ателие 212.

Брана Црънчевич е обявяван за националист и антикомунист още в бивша Югославия, поради което бива изгонен от работа от телевизията, както и по-късно от редакцията на Йеж. Самият той обаче казва за сърбите: „Ако бъда отхвърлен, сърбите ще ме отхвърлят най-далече, ако бъда унизен, сърбите ще ме унизят най-силно“ (Дневник једног..., Белград, 1987, стр. 10, Србија у дневнику). В драматичните събития в разпадаща се Югославия, а и след това, Брана Црънчевич отново е обвиняван в национализъм. На процеса срещу Слободан Милошевич пред Международния трибунал за престъпленията в бивша Югославия в Хага дори един свидетел на обвинението споменава името на Брана Црънчевич сред замесени в контрабанда с оръжие. А известният сръбски публицист Петар Лукович твърди, че през февруари 1994 г. по телевизия Политика Брана Црънчевич бил казал, че „сърбите нямат военнопрестъпници“.

Црънчевич е сръбски националист.

Кратка библиография 
 Босоногия и небето (Босоноги и небо) (1963)
 Обувчици от крокодилска кожа (Ципелице од крокодилске коже) (1963)
 Момичето с трима бащи (Девојка са три оца) (1965)
 Кафененце, съдебна зала, лудница (Кафаница, судница, лудница) (1965)
 Пиши както мълчиш (Пиши као што ћутиш) (1966)
 Дунаво (Дунаво) (1967)
 Дневникът на един... (Дневник једног...) (1971)
 Петата посока на света (Пета страна света) (1978)
 Емигрантът и играта (Емигрант и игра) (1981)
 Сибири (Сибири) (1983)
 Мравка с добро сърце (Мрав добра срца) (1984).
 Сънища без тълкувания (Снови без тумачења) (1985)
 Сръбски работи (Српска посла) (1990)
 Сръбски и хърватски работи (Српска и хрватска посла) (1993)
 Черен дявол, червена опашка (Црни ђаво, црвени реп) 1-2 т. (1997)
 Защитница на изкуството и други разкази (Заштитница уметности и друге приповетке) (2003)

Източници

Външни препратки 
 Кратка биография на Брана Црънчевич   
 Брана Црънчевич съвсем лично  

Сръбски писатели
Сръбски националисти
Сръбски поети
Сръбски драматурзи
Войводина